REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/ 199-18

18. septembar 2018. godine

B e o g r a d

ZAPISNIK

55. SEDNICE ODBORA ZA FINANSIJE,REPUBLIČKI BUDžET

I KONTROLU TROŠENjA JAVNIH SREDSTAVA,

ODRŽANE 18. SEPTEMBRA 2018. GODINE U LESKOVCU

Sednica je počela u 10,10 časova.

Sednicom je predsedavala dr Aleksandra Tomić, predsednik Odbora.

Sednici su prisustvovali članovi Odbora: Zoran Bojanić, Goran Kovačević, Sonja Vlahović, Olivera Pešić, Srbislav Filipović, Milan Lapčević, Vojislav Vujić i Zoltan Pek.

Sednici su prisustvovali zamenici članova Odbora Zoran Despotović (zamenik Miljana Damjanovića) i Snežana B. Petrović (zamenik Mome Čolakovića).

Sednici nisu prisustvovali članovi Odbora Veroljub Arsić, Dušan Bajatović, Milorad Mirčić, Saša Radulović, Goran Ćirić i Milorad Mijatović, niti njihovi zamenici.

Sednici su prisustvovali i narodni poslanici Tanja Tomašević Damnjanović i Žarko Bogatinović.

Na poziv predsednika Odbora sednici su prisustvovali i: dr Goran Cvetanović, gradonačelnik Grada Leskovca sa svojim saradnicima, gradskim sekretarima i drugim predstavnicima Gradske uprave; predstavnici Državne revizorske institucije dr Duško Pejović, predsednik, dr Bojana Mitrović, potpredsednik, Nevenka Bojanić, Ljiljana Dimitrijević i Marijana Simović, članovi Saveta, Milena Milinković, sekretar, Stojanka Milovanović, vrhovni državni revizor, Snežana Trnjaković, v.d. vrhovni držani revizor, Slobodan Mijailović, v.d. vrhovni državni revizor, Mirjana Gačević, ovlašćeni državni revizor, Žarko Riznić, ovlašćeni državni revizor, Iva Vasilić, šef Kancelarije predsednika, i Vesna Pavlović, zadužena za saradnju sa medijima.

Pre nego što se prešlo na utvrđivanje dnevnog reda, predsednik Odbora je podsetila članove i zamenike članova da se održavanjem ove sednice van sedišta, u Leskovcu, ispunjava i obaveza Odbora koja proizilazi iz Akcionog plana za sprovođenje Programa reforme upravljanja javnim finansijama od 2016 – 2020.godine**,** koji je usvojila Vlada. Odbor za finansije, republički budžet i kontrolu trošenja javnih sredstava Narodne skupštine, ima obavezu da, u skladu sa Smernicama koje su usvojene, razmotri izveštaje DRI o obavljenoj reviziji korisnika javnih sredstava.

Na predlog predsednika, Odbor je većinom glasova (devet glasova „za“) utvrdio sledeći

D n e v n i r e d :

1. Predstavljanje Izveštaja o reviziji konsolidovanih finasijskih izveštaja budžeta i pravilnosti poslovanja Grada Leskovca za 2015. godinu i revizije odazivnog izveštaja za 2017. godinu – predsednik Saveta DRI;
2. Rasprava o sektorskim izveštajima Državne revizorske institucije koji su predstavljeni na 52. sednici održanoj u Subotici;
3. Razmatranje Izveštaja o radu Državne revizorske institucije za 2017. godinu.

Nakon što je utvrđen dnevni red, predsednik Odbora je dala reč dr Goranu Cvetanoviću, gradonačelniku Grada Leskovca.

Gradonačelnik je pozdravio sve prisutne učesnike sednice i istakao da sednica Odbora za finansije, republički budžet i kontrolu trošenja javnih sredstava, koja se održava u Leskovcu, pokazuje nameru i Narodne skupštine i Državne revizorske institucije, kao i grada Leskovca, da svoj rad učine transparentnim i predstave ga javnosti. On je ukratko predstavio rezultate koje je gradska vlast ostvarila u prethodnom periodu. Takođe je istakao da Izveštaj Državne revizorske institucije o reviziji konsolidovanih finansijskih izveštaja budžeta i pravilnosti poslovanja Grada Leskovca za 2015. godinu nije pokazao nenamensko i nezakonito trošenje sredstava, da su sve nepravilnosti koje su uočene otklonjene u propisanom roku, a Odazivni izveštaj Grada Leskovca je primer dobre prakse u izradi odazivnog izveštaja.

**Prva tačka dnevnog reda: Predstavljanje Izveštaja o reviziji konsolidovanih finansijskih izveštaja budžeta i pravilnosti poslovanja Grada Leskovca za 2015. godinu i revizije odazivnog izveštaja za 2017. godinu – predsednik Saveta DRI**

 Predsednik Saveta DRI dr Duško Pejović predstavio je Izveštaj o reviziji konsolidovanih finansijskih izveštaja budžeta i pravilnosti poslovanja Grada Leskovca za 2015. godinu, koji je pripremljen u 2016. godini, i reviziju odazivnog izveštaja, koji je pripremljen u 2017. godini. On je istakao da su prvim izveštajem predstavljene uočene nepravilnosti a drugim izveštajem efekti otklanjanja tih nepravilnosti.

 Državna revizorska institucija je u Izveštaju o obavljenoj reviziji dala mišljenje sa rezervom i na finansijske izveštaje i na pravilnost poslovanja. Nepravilnosti koje su utvrđene, a koje se odnose na finansijske izveštaje, su nepravilno iskazani prihodi, rashodi i izdaci, organizaciona klasifikacija i knjiženja, nepravilno evidentiranje imovine i obaveza. U reviziji pravilnosti poslovanja nepravilno je iskazano ukupno 747,8 miliona dinara, a nepravilnosti se odnose na: plate, dodatke, naknade i socijalne doprinose na teret poslodavca, preuzete veće obaveze u odnosu na odobrene aproprijacije, izvršeni rashodi i izdaci bez pravnog osnova, bez prethodno zaključenog ugovora, izvršeni rashodi i izdaci suprotno propisima iz oblasti javnih nabavki i bez verodostojne dokumentacije.

 Duško Pejović je istakao da je odazivni izveštaj o merama ispravljanja, koji je Grad Leskovac dostavio u 2017. godini, verodostojan, da su mere ispravljanja opisane u odazivnom izveštaju zadovoljavajuće a sam izveštaj se može oceniti kao primer dobre prakse u izradi odazivnog izveštaja.

 U diskusiji su učestvovali narodni poslanici Goran Kovačević, Milan Lapčević i Snežana B. Petrović. Tokom diskusije članovi Odbora i predstavnici DRI razmenili su mišljenje i stavove o predstavljenom izveštaju.

**Druga tačka dnevnog reda: Rasprava o sektorskim izveštajima Državne revizorske institucije koji su predstavljeni na 52. sednici održanoj u Subotici**

Obzirom da su sektorski izveštaja Državne revizorskeinstitucije predstavljeni na 52. sednici Odbora održanoj u Subotici, Aleksandra Tomić je predložila da vrhovni revizori ukratko podsete članove Odbora o sadržini svakog sektorskog izveštaja.

Član Saveta DRI Ljiljana Dimitrijević ukratko je rezimirala izveštaj o radu Sektora za reviziju budžeta i budžetskih fondova Republike Srbije za 2017. godinu.

Žarko Riznić, ovlašćeni državni revizor, predstavio je Izveštaj o radu Sektora za reviziju Narodne banke Srbije, javnih agencija i drugih korisnika javnih sredstava za 2017.godinu.

Izveštaj o radu Sektora za reviziju budžeta lokalnih vlasti za 2017. godinu predstavila je Stojanka Milovanović, vrhovni državni revizor, o radu Sektora za reviziju organizacija obaveznog socijalnog osiguranja za 2017. godinu govorila je Snežana Trnjaković, v.d. vrhovnog državnog revizora, dok je rezultate rada Sektora za reviziju javnih preduzeća, privrednih društava i drugih pravnih lica koje je osnovao ili ima učešće u kapitalu ili u upravljanju korisnik javnih sredstava predstavio Slobodan Mijailović, v.d. vrhovnoh državnog revizora. Predsednik Saveta DRI dr Duško Pejović predstavio je rad Sektora za reviziju svrsishodnosti poslovanja, i to dva izveštaja, jedan koji se odnosio na efikasnost i ekonomičnost primene pregovaračkog postupka bez objavljivanja poziva za podnošenje ponuda, a drugi se odnosio na opravdanost primene staža osiguranja sa uvećanim trajanjem za pojedina radna mesta, odnosno poslove.

U diskusiji su učestvovali narodni poslanici Aleksandra Tomić, Goran Kovačević, Milan Lapčević, Zoran Despotović i Snežana B. Petrović. Tokom diskusije članovi Odbora i predstavnici DRI razmenili su mišljenje i stavove o predstavljenim sektorskim izveštajima.

**Treća tačka dnevnog reda:** **Razmatranje Izveštaja o radu Državne revizorske institucije za 2017. godinu.**

Rad Državne revizorske institucije u 2017. godini predstavio je Duško Pejović, predsednik Institucije. U uvodnom izlaganju Duško Pejović je napomenuo da je Izveštaj o radu Državne revizorske institucije za 2017. godinu predstavljen detaljno u aprilu mesecu 2018. godine, na sednici Odbora. Predsednik Državne revizorske institucije je, u kratkim crtama, podsetio članove Odbora na sadržaj podnetog Izvešataja, koji sadrži podatke o sprovedenim revizijama, revizorskim proizvodima, subjektima koji su revidirani, izražena revizorska mišljenja, skretanje pažnje, izražene iznose koje obuhvata revizija svrsishodnosti, nepravilnosti kod finansijskog upravljanja, kontrole i interne revizije, nepravislnosti kod rashoda za zaposlene, izvršene revizije svrsishodnosti, ukupno date preporuke i efekte revizije kao i inicijative za menjanje propisa.

U nastavku izlaganja predsednik Institucije je upoznao članove i zamenike članova Odbora o nastalim promenama i novim aktivnostima Državne revizorske institucije u 2018. godini.

Državna revizorska institucija je u 2018. godini učestvovala u šest projekata u sistemu uspostavljanja i razvoja kontrole kvaliteta, uspešno je sarađivala sa Odborom, usvojila je novu strategiju komunikacije i promene organizacione strukture, radila na obuci zaposlenih u oblasti strategije, upravljanja promenama, liderstvu i rukovođenju, na analizi provođenja strateškog plana DRI, sprovodila kadrovske promene u rukovođenju sektorima. Takođe, u instutuciji je urađen i vanredni popis, usvojen je novi Priručnik za polaganje ispita za sticanje zvanja državni revizor i ovlašćeni državni revizor, a sve revizije će se obavljati zasebno, dok će se kombinovane revizije obavljati samo nakom procene rizika.

Diskusije povodom ove tačke dnevnog reda nije bilo.

Članovi Odbora su na predlog predsednika Odbora, zaključili da se predlog zaključka, odnosno preporuke, sa predlogom mera za unapređenje stanja u oblasti rada DRI, a povodom razmatranja godišnjeg izveštaja o radu Institucije, u skladu sa članom 238. Poslovnika Narodne skupštine, utvrdi na jednoj od narednih sednica Odbora i uputi Narodnoj skupštini na razmatranje i usvajanje.

 Sednica je završena u 14,35 časova.

Sednica je tonski snimana.

 SEKRETAR PREDSEDNIK

Ljiljana Miletić Živković dr Aleksandra Tomić